Dôvodová správa
Všeobecná časť

Pri vypracovaní novely zákona sa vychádzalo z poznatkov uplatňovania zákona v praxi od nadobudnutia jeho účinnosti v júni 2002 najmä z poznatkov získaných z budovania a prevádzky koordinačných stredísk integrovaného záchranného systému (ďalej len „koordinačné stredisko“) ako aj zriadenia a prevádzky linky tiesňového volania 112. Dôvodom vypracovania novely zákona boli aj novo prijaté všeobecne záväzne právne predpisy  najmä zákona č. 438/2002 Z. z, ktorým sa mení a dopĺňa zákon č. 315/2001 Z. z. o Hasičskom a záchrannom zbore a mení zákon č. 314/2001 Z. z. o ochrane pred požiarmi, zákona  č. 544/2002 Z. z. o Horskej záchrannej službe a prijatie nových zákonov o ozbrojených silách Slovenskej republike, ktoré podmienili úpravu zaradenia záchranných zložiek. Výkon činnosti útvarov Policajného zboru, ktoré pri poskytovaní pomoci v tiesni vykonávajú úlohy súvisiace najmä so zabezpečovaním verejného poriadku a vytváraním podmienok na nerušenú činnosť záchranných zložiek podmienil presnejšie definovať ich postavenie a pôsobnosť v integrovanom záchrannom systéme. 
Definovanie  nových pojmov vyplynulo z potreby ich významovej kodifikácie pre spracovanie dokumentácie ako aj pre potrebu ich využívania pri prenose informácií súvisiacich s poskytovaním pomoci v tiesni. Uvedené pojmy  sú upravené tak, aby umožnili ľahkú orientáciu v problematike integrovaného záchranného systému a pri ich používaní. 
Cieľom novely zákona je vykonať zmeny, ktoré umožnia efektívnejšiu činnosť a užšiu vzájomnú spoluprácu záchranných zložiek pri poskytovaní neodkladnej pomoci v tiesni, vrátane vytvorenia lepších podmienok na dobudovanie komunikačnej a informačnej infraštruktúry integrovaného záchranného systému.
Navrhovaná novela zákona nebude mať dopad na štátny rozpočet, nevyžiada si zvýšené nároky na pracovné sily a nemá vplyv na zamestnanosť a tvorbu pracovných miest, ani na životné prostredie.
Návrh zákona je v súlade s Ústavou Slovenskej republiky, jej zákonmi a medzinárodnými zmluvami, ktorými je Slovenská republika viazaná. Súlad s právom európskej únie sa uvádza v doložke zlučiteľnosti.

Doložka zlučiteľnosti
návrhu zákona s právom Európskych spoločenstiev a právom Európskej únie

1.	Navrhovateľ právneho predpisu:  Vláda Slovenskej republiky

2.	Názov návrhu právneho predpisu: Zákon, ktorým sa mení a dopĺňa zákon               č. 129/2002 Z. z. o integrovanom záchrannom systéme v znení zákona                             č. 579/2004 Z.z.

3.	Záväzky Slovenskej republiky vo vzťahu k Európskym spoločenstvám a Európskej únii:
a)	identifikácia záväzkov SR, vyplývajúcich z prístupovej zmluvy, najmä z Aktu . podmienkach pristúpenia
bezpredmetné.
 b)  identifikácia záväzkov, vyplývajúcich z materiálov o určení gestorstva smerníc
      bezpredmetné

4.	Problematika návrhu  zákona  
a) je upravená v práve Európskych spoločenstiev
v Zmluve o založení Európskeho spoločenstva podpísanej dňa 25. marca 1957 v znení Amsterdamskej zmluvy podpísanej dňa 2. októbra 1957, ktorá nadobudla účinnosť dňom 1. mája 1999, článok 152,
v Smernici Európskeho parlamentu a Rady 2002/22/ES zo 7. marca 2002 o univerzálnej službe a právach užívateľov týkajúcich sa elektronických komunikačných sietí a služieb(Smernica univerzálnej služby).
c) upravená v práve  Európskej únie
v Zmluve o Európskej únii podpísanej dňa 7. februára 1992 v znení Amsterdamskej zmluvy podpísanej dňa 2. októbra 1997, ktorá nadobudla účinnosť dňom 1. mája 1999, články 6 a 11,
v Charte základných práv Európskej únie, čl. 7, 17, 37,
v Uznesení Rady a predstaviteľov vlád členských štátov združených v Rade zo dňa 8. júla 1991 o prehĺbení vzájomnej pomoci medzi členskými štátmi v prípade prírodnej alebo technologickej katastrofy. 

5.	Stupeň zlučiteľnosti návrhu  právneho predpisu s právom Európskych spoločenstiev a právom Európskej únie:
Úplný

6.	Gestor: bezpredmetné

7.	Účasť expertov pri príprave návrhu právneho predpisu a ich stanovisko k zlučiteľnosti návrhu právneho predpisu s právom Európskych spoločenstiev a právom Európskej únie:
bezpredmetné.

Osobitná časť

K bodu 1 (§ 2 ods. 2) 
Vymedzenie nových   pojmov si vyžiadalo ich  používanie najmä pri vypracúvaní dokumentácie koordinačného strediska, správ a informácií o činnosti integrovaného záchranného systému a jeho zložiek. Cieľom navrhovanej  zmeny je významovo ich kodifikovať a zamedziť tak ich rôznorodému výkladu.
K bodu 2 (§ 3)
Zaradením Ministerstva zdravotníctva Slovenskej republiky do organizácie integrovaného záchranného systému sa § 3 dáva do súladu so zákonom č. 579/2004 Z. z. o záchrannej zdravotnej službe a o zmene a doplnení niektorých zákonov.

K bodu 3 (§ 4 písm. b)
Upravuje sa spolupráca ministerstva vnútra a ministerstva zdravotníctva pri vypracúvaní rozvoja integrovaného záchranného systému. 

K bodu 4 ( § 4 písm. c)
Navrhovaná úprava upresňuje, pre ktoré subjekty je  ministerstvo vnútra povinné zabezpečovať odbornú prípravu.

K bodu 5  (§ 4 písm. g) a h) ) 
Rozšírenie pôsobnosti ministerstva vnútra, ktorou sa mu ukladá povinnosť ustanovovať technické a prevádzkové podmienky komunikačnej a informačnej infraštruktúry vyplýva zo zámeru zabezpečiť  jednotné  technické podmienky pre verbálny a dátový prenos informácií medzi  záchrannými zložkami vrátane zabezpečenia komunikácie so záchrannými zložkami vyslanými na poskytovanie pomoci v rámci medzinárodnej pomoci a humanitárnej spolupráce.  

K bodu 6 (§ 4a)
Navrhovaná právna úprava v súlade s § 3 určuje pôsobnosť Ministerstva zdravotníctva Slovenskej republiky v integrovanom záchrannom systéme v oblasti prevencie. Vypracovanie traumatologických plánov je úlohou zdravotníckych zariadení.  Ich uplatňovanie sa realizuje pri vzniku hromadného ohrozenia života a zdravia občanov následkom vzniku mimoriadnych udalostí. Traumatologické plány sa využívajú v integrovanom záchrannom systéme pre spracovanie plánov poskytovania pomoci. (§ 5 ods. 7)

K bodu 7  (§ 5 ods. 2 písm. b)) 
Navrhované ustanovenie taxatívne určuje základné povinnosti koordinačného strediska po príjme tiesňového volania.

K bodu 8 (§ 5 ods. 2 písm. c)
Koordinačnému stredisku sa ustanovuje povinnosť vytvoriť komunikačné prepojenie aj s operačným stredisko Horskej záchrannej služby v Poprade  ak sú v územnej pôsobnosti krajského úradu  horské oblasti. Obdobne s operačnými strediskami banskej záchrannej služby v Prievidzi a v Malackách ak je v územnej pôsobnosti krajského úradu vykonávaná banská činnosť.

K bodu  9 (§ 5 ods. 2 písm. k) a l)) 
Navrhované ustanovenie v písmene k) rozširuje základné povinnosti koordinačného strediska zabezpečiť archiváciu všetkých prichádzajúcich a odchádzajúcich hovorov súvisiacich s výkonom činnosti koordinačného strediska pri príjme a vyhodnotení tiesňového volania a koordinácii činností  záchranných zložiek. Archivovanie prichádzajúcich a odchádzajúcich  hovorov súvisiacich s výkonom činnosti koordinačného strediska je nevyhnutné z dôvodov overovania  správnosti činnosti operátora pri vyhodnocovaní a zabezpečovaní následnej činnosti súvisiacej s poskytovaním pomoci v tiesni.
Ustanovenie pod písmenom l) ukladá koordinačnému stredisku presmerovať „zablúdené“ tiesňové volanie na linku tiesňového volania 112 zo štátu susediaceho so Slovenskou republikou obdobnému pracovisku pre príjem tiesňového volania. Uvedené je v súlade s článkom 26 ods. 2 smernice Európskeho parlamentu a Rady 2002/22/ES o univerzálnej službe a právach užívateľov týkajúcich sa elektronických komunikačných sietí a služieb(Smernica univerzálnej služby).

K bodu 10  (§ 5 ods. 3 písm. a))
Presmerovanie tiesňového volania smerom na dispečerské pracovisko reaguje na vytvorenie dispečerských pracovísk u zásahových  stredísk záchrannej zdravotnej služby. V niektorých prípadoch, napríklad pri ohlásení poruchy alebo havárie na energetických sieťach a zariadeniach môže operátor linky tiesňového volania 112 hovor presmerovať príslušnej energetickej havarijnej službe, ktorá je vo vzťahu k integrovanému systému ako ostatná záchranná zložka.

K bodu 11 (§ 5 ods. 4 písm. b))
Úprava reaguje na spôsob vyrozumievania v systéme civilnej ochrany pri mimoriadnych udalostiach.

K bodu 12 
Navrhované sa dáva do súladu s pripravovanou novelou zákona Národnej rady Slovenskej republiky č. 42/1994 Z. z. o civilnej ochrane obyvateľstva v znení neskorších predpisov.

K bodu 13 (§ 5 ods. 5)
Ustanovenie taxatívne určuje povinnú zostavu operátorov koordinačného strediska, ktorí zabezpečujú výkon jeho činnosti. Uvedené vyplýva z frekvencie tiesňových volaní na linku tiesňového volania 112, u ktorých prevládajú požiadavky na poskytnutie pomoci súčasťami záchrannej zdravotnej služby  a Hasičského a záchranného zboru. Uvedené ustanovenie reaguje aj na požiadavky Policajného zboru, ktorými prezentujú osobitné postavenie polície v integrovanom záchrannom systéme (§ 8 ods.3).

K bodu 14 (§ 5 ods. 6)
Vytvorenie koordinačného strediska aj na operačnom stredisku základnej záchrannej zložky pokiaľ ide o operačné stredisko záchrannej zdravotnej služby je možné len po predchádzajúcom súhlase ministerstva zdravotníctva.

K bodu 15  (§ 7 písm. c))
Navrhované rozdelenie záchranných zložiek reaguje na  účasť Policajného zboru v integrovanom záchrannom systéme, ktoré vyplýva z charakteru činnosti polície pri poskytovaní pomoci v tiesni. Účasť útvarov Policajného zboru je v  mieste zásahu zameraná napríklad na zabezpečovanie verejného poriadku, uzatvorenie priestoru zásahu alebo reguláciu dopravy. Útvary Policajného zboru  pri poskytovaní pomoci v tiesni spravidla nevykonávajú úkony na záchranu života, zdravia alebo majetku, ale svojou účasťou vytvárajú podmienky pre nerušený výkon činnosti základných záchranných zložiek. Z uvedeného dôvodu sa navrhuje, aby ich postavenie v integrovanom záchrannom systéme bolo  presnejšie definované.

K bodu 16 (§ 8 ods. 1)
Znenie ustanovenia sa dáva do súladu so zákonom č. 315/2001 Z. z. o Hasičskom a záchrannom zbore v znení   neskorších predpisov, zákonom č. 579/2004 Z. z. o záchrannej zdravotnej službe a o zmene a doplnení niektorých zákonov  a zákonom č. 544/2002 Z. z. o Horskej záchrannej službe.

K bodu 17 (§ 8 ods. 2 písm. d)) 
Stanovením termínu sa sprísňuje povinnosť uložená základným záchranným zložkám, aby najmenej jedenkrát ročne spresňovali údaje, ktoré sú nevyhnutné pre zabezpečovanie výkonu činnosti koordinačného strediska.

K bodu 18 
Mení sa poznámka pod čiarou v súvislosti s novým zákonom č. 541/2004 Z.z. o mierovom  využívaní jadrovej energie (atomový zákon).

K bodu 19 (§ 9 ods. 1)
Vypustenie písmena f) súvisí so zmenou zákona č. 544/2002 Z.z.o horskej záchrannej službe v znení zákona č. 515/2003 Z.z.

K bodu 20 (§ 9 ods. 2 písm. a))
Navrhovaná úprava dáva do súladu výkon činnosti ostatnej záchrannej zložky participovať na poskytovaní pomoci v tiesni s povinnosťou podriaďovať sa pokynom svojho dispečerského pracoviska.

K bodu 21  (§ 9a)  
Znenie ustanovenia reaguje na navrhované nové postavenie útvarov Policajného zboru v integrovanom záchrannom systéme a taxatívne určuje ich povinnosti.

K bodu 22 (§ 10 ods. 1))
Kontrolné chemické laboratóriá civilnej ochrany z dôvodu nízkeho personálneho obsadenia nie sú schopné zabezpečovať výkon činnosti operačného strediska. Z uvedeného dôvodu sa navrhuje aby túto činnosť zabezpečovalo ministerstvo vnútra, konkrétne stála služba úradu civilnej ochrany ministerstva vnútra.

K bodu 23 (§ 10 a)
Navrhované znenie ustanovenia určuje základné povinnosti operačného strediska Policajného zboru v podmienkach činnosti integrovaného záchranného systému.

K bodu 24 (§ 12 ods. 1)
Navrhovaná úprava reaguje na  zmenu v  zákone č. 314/2001Z. z. o ochrane pred požiarmi v znení § 194b zákona č. 438/2002 Z. z., ktorým sa mení a dopĺňa zákon                  č. 315/2001Z. z. o Hasičskom a záchrannom zbore a mení zákon č. 314/2001Z. z.
V súvislosti so zaradením Horskej záchrannej služby medzi základné záchranné zložky sa navrhuje, aby bola  v horských oblastiach podľa § 3 zákona č. 544/2002 Z. z. o Horskej záchrannej službe pri vykonávaní záchrannej činnosti pri záchrane osôb, vykonávaní opatrení súvisiacimi s lavínovým nebezpečenstvom a pri pátraní po nezvestných osobách zverená koordinácia činnosti záchranných zložiek integrovaného záchranného systému vedúcemu zásahu z Horskej záchrannej služby. 

K bodu 25 (§ 12 ods. 2)
Navrhovaná úprava  reaguje na  zmenu v  zákone č. 314/2001Z. z. o ochrane pred požiarmi v znení § 194b zákona č. 438/2002 Z. z., ktorým sa mení a dopĺňa zákon   č. 315/2001 Z. z. o Hasičskom a záchrannom zbore a mení zákon č. 314/2001Z. z. 

K bodu 26 (§ 15 odsek 4  )
Navrhovaná úprava podmieňuje výkon činnosti záchranných zložiek integrovaného záchranného systému, ktorú by tieto vykonali nad rámec svojej pôsobnosti podľa osobitných predpisov vyžiadaním prostredníctvom  koordinačného strediska. Uvedenú úpravu si vyžiadala zaužívaná prax, keď záchranné zložky odvolávajúc sa na pôvodné znenie právnej úpravy žiadali finančnú náhradu za vykonanú činnosť, pričom krajský úrad prostredníctvom  koordinačného strediska nemal možnosť posúdiť, či výkon záchrannej zložky nad rámec jej pôsobnosti bol opodstatnený alebo nie.

K bodu 27 (§16 ods. 2 písm. b)
	Odbornej prípravy sa zúčastňujú okrem zástupcov základných záchranných zložiek aj zástupcovia útvarov policajného zboru.

K bodu 28 (§ 16 ods. 3)
Záchranným zložkám sa ukladá nová povinnosť umožniť v rámci odbornej prípravy operátorov vykonávať stáže na operačných strediskách alebo dispečerských pracoviskách. Uvedené si vyžiadala požiadavka zlepšiť praktickú prípravu operátorov v podmienkach výkonu činností operačného strediska alebo dispečerského pracoviska.

K bodu 29 (§ 17 ods. 1)
Právna úprava sa dáva do súladu so zákonom č. 515/2003 Z. z. o krajských úradoch a obvodných úradoch a zákonom č. 579/2004 Z. z. o záchrannej zdravotnej službe a o zmene a doplnení niektorých zákonov.

K bodu 30 (§19 ods. 2) 
Uvedenou úpravou sa navrhuje, aby prvostupňovým orgánom v správnom konaní bol obvodný úrad.

K bodu 31 (§ 20a a 20b)
Navrhuje sa,  aby obyvateľstvo bolo informované o linke tiesňového volania 112 aj  označením pozemných dopravných vozidiel  symbolom SOS 112. Symbol SOS doplnený o jednotné európske číslo tiesňového volania 112 bol zvolený  ako medzinárodný symbol vyjadrujúci vyžadovanie pomoci.
        Ustanovenie § 20b odkazuje na transpozičnú doložku, ktorá je obligatórnou náležitosťou právneho predpisu v prípade, že sa ním preberá smernica Európskych spoločenstiev.  

K bodu 32 (príloha)
	V navrhovanej prílohe sa uvádza právny akt, ktorý sa transponuje do návrhu zákona.

K Čl. II   

Účinnost zákona sa navrhuje dňom 1. januára 2006.